
asupra propunerii legislative privind completarea Legii educaţiei fizice şi sportului nr.69/2000

 (Plx. 488/2013)

1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 488 din 11 noiembrie 2013, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind completarea Legii educaţiei fizice şi sportului nr.69/2000.

Pentru întocmirea raportului, Comisia a analizat avizul primit de la Comisia juridică, de disciplină şi imunităţi, Comisia pentru administraţie publică, amenajarea teritoriului şi echilibru ecologic, avizul Consiliului Legislativ, Punctul de vedere al Guvernului.
 
Propunerea legislativă are ca obiect de reglementare modificarea şi completarea Legii educaţiei fizice şi sportului nr. 69/2000, cu modificările şi completările ulterioare, în scopul recunoaşterii ca structură sportivă a Asociaţiei Generale a Vânătorilor şi Pescarilor Sportivi din România, precum şi asimilarea acesteia şi a Automobil Clubului Român, federaţiilor naţionale. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi 20 deputaţi, din totalul de 28 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat: domnul Cristian Cosmin – secretar de stat în cadrul Ministerului Tineretului şi Sportului. 


5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.


Propunerea legislativă a fost respinsă de Senat, în calitate de primă Cameră sesizată, în şedinţa din 06 noiembrie 2013. 


În urma dezbaterii, în şedinţele din 19 noiembrie şi 16 decembrie 2013, respectiv, din 04 martie 2014, Comisia a propus, cu  unanimitatea voturilor celor prezenţi, respingerea propunerii legislative din următoarele considerente:


 - în conformitate cu prevederile Statutului Asociaţiei Generale a Vânătorilor şi Pescarilor Sportivi din România (AGVPS) aceasta este persoană juridică de utilitate publică şi de drept privat, apolitică, fără scop lucrativ, înscrisă din anul 2000 în Registrul asociaţiilor şi fundaţiilor de la Judecătoria Sectorului 2 şi Registrul naţional al persoanelor juridice fără scop patrimonial, recunoscută prin HG nr. 259/2001 ca fiind de utilitate publică, neavând însă statut de structură sportivă, aşa cum stipulează prevederile Legii educaţiei fizice şi sportului nr. 69/2000;

- aceleaşi considerente se aplică şi asociaţiei Automobil Club Român;

- în România s-au creat, în condiţiile legii, Federaţia Română de Pescuit Sportiv şi Federaţia Română de Tir Sportiv, care sunt constituite şi funcţionează în calitate de structuri sportive.  

